Žitňanská, Lucia, podpredsedníčka vlády a ministerka spravodlivosti SR (2017-02-08):
Ďakujem pekne za slovo, pani predsedajúca. Vážené dámy, vážení páni, dovoľte mi naozaj veľmi krátko vyjadriť sa k téme, k téme voľby verejnej ochrankyne práv, dovolím si to takto povedať, pretože zdieľam názor pána poslanca Dostála, že máme dve dobré kandidátky v tomto pléne a dovolím si krátko vyjadriť sa aj preto, alebo práve preto, že vo vláde mám v portfóliu práve oblasť ľudských práv, ale dovolím sa vyjadriť aj preto a práve preto, že v tejto voľbe strana MOST – HÍD, ktorú reprezentujem, má svoju kandidátku, a tou je profesorka Mária Patakyová. Na úvod cítim potrebu povedať, že hlásime sa ku konceptu ľudských práv, ktorý vychádza z tej základnej východiskovej pozície, že každý jeden človek alebo všetci ľudia sú si rovní v dôstojnosti a právach. To je východisko konceptu ľudských práv, ku ktorému sme sa prihlásili ako demokratické spoločenstvo a to je koncept, ku ktorému sme sa prihlásili po druhej svetovej vojne s vierou, že tie hrôzy sa už nikdy nebudú opakovať. S vierou, že keď sa prihlásime k tomu, že naozaj každý, každý jeden je človekom a všetci ľudia sú si rovní v dôstojnosti a právach, nás ochráni pred tým, aby sa hrôzy, ktoré sme zažili, neopakovali. Pamäť je zjavne krátka a vidíme nielen na Slovensku, ale aj v širšom priestore, že čím menej je pamätníkov, tak tým viac pribúda pochybovačov tohto základného princípu a ja si myslím, že sa k nemu musíme vracať, pretože ľudské práva alebo pojem ľudské právo nemôže byť nadávka, ale ľudské právo je o dôstojnosti každého jedného človeka. Preto chcem povedať, že si veľmi cením obe kandidátky, ktoré dnes kandidujú na pozíciu verejnej ochrankyne práv. Hovorím to takto otvorene, pretože aj pani Janku Šípošovú nejakú dobu poznám a máme možnosť komunikovať a aj spolupracovať najmä v jej silnej téme, a to téme ochrana obetí. V každom prípade ale chcem tu veľmi jasne povedať, že strana MOST – HÍD navrhla kandidátku profesorku Máriu Patakyovú, pretože sme presvedčení o tom, že môže byť naozaj dobrá ombudsmanka Slovenskej republiky. Pani Jana Dubovcová nastavila latku, dala tej funkcii svoju vlastnú tvár a ja si myslím, že každý jeden vnesie vlastnú pečať do tohto úradu, ale samozrejme je veľmi ťažké uchádzať sa o pozíciu a nastupovať do tejto pozície po Jane Dubovcovej, pretože každý si musí byť vedomý toho, že bude porovnávaný od prvého dňa, a to je nepochybne po Jane Dubovcovej veľmi ťažká úloha. A ja chcem aj z tohto miesta sa poďakovať Jane Dubovcovej za to, akým spôsobom vykonávala svoju funkciu. Dovoľte mi pár slov, ktoré budú skôr osobnejšie. Ja poznám pani profesorku Máriu Patakyovú dlhé roky, pretože jedno dlhé obdobie sme spolu učili na právnickej fakulte. Potom sme sa dlhé obdobie stretávali len výnimočne, ale dlhé obdobie sme spolu zdieľali kanceláriu a dennodenný pracovný život. Veľa sa hovorí o tom – a všetci ste o tom hovorili -, že je dobrá odborníčka, nikto nespochybnil jej odborný kredit, ale možno tým, že celú svoju kariéru prežila na akademickej pôde, tak je možno považovaná za teoretika a nie praktika. Ale pani doktorka je zároveň celú svoju profesionálnu kariéru aj advokátka. Viedla kliniku na škole, ktorú zaviedla, viedla aj kliniku ľudských práv, kde spolu so študentami viedli konkrétne prípady a zastupovali konkrétnych ľudí, ktorí si advokáta dovoliť jednoducho nemohli. A v rámci tohto projektu, dlhoročného projektu, ktorý vlastne zaviedla na našich právnických fakultách, sa venovala tomu, čo aj dnes pomenúvavame ako to najdôležitejšie, keď ide o ľudské práva a budúcnosť ľudských práv aj na Slovensku a síce výchove mladých adeptov práva k ľudským právam aj ľudským právam v rámci kliniky ľudských práv. A musím povedať, že poznám Máriu Patakyovú ako mimoriadne férového človeka a mimoriadne angažovaného človeka, nech robí čokoľvek, či je to jej teoretická práca alebo zastupovanie klientov, preto nepochybujem ani minútu o tom, že pokiaľ jej dáte svoju dôveru, tak bude rovnako angažovane zastávať sa každého, koho ľudské práva budú na Slovensku porušované. Ďakujem vám veľmi pekne a verím v dobrú vôľu. Pekný deň.